Kesklinna sild

Kesklinna sild (ka Vanasild) on sild Pärnus üle Pärnu jõe. Sild asub Tallinna maantee alguses ning ühendab Pärnu kesklinna Ülejõe linnaosaga. Sild paikneb ajaloolise Nahksilla ja Puusilla asukohast umbes 20 meetrit ülesvoolu kunagise Suursilla kohal. Praegune sild avati 31. detsembril 1956. Ajalugu Praeguse Kesklinna silla kohal asus varem Suursild, mis valmis 1938. aastal ja hävis teise maailmasõja ajal 1944. aasta septembris. Pärast Suursilla hävimist korraldati jõeületus ajutise puitsilla kaudu. Uue silla projekteerimist alustati 1948. aastal. Sild projekteeriti Leningradis ja selle ehitamisel kasutati ära endise Suursilla sambaid. Kesklinna sillale kavandati 6 meetri laiune sõidutee ja kaks 1,7 meetri laiust kõnniteed. Silla ehitamist alustati 1954. aasta jaanuaris. Kesklinna sild avati 31. detsembril 1956. Esimene auto, mis üle uue silla sõitis, oli takso, mida juhtis Abram Ratut. Silla avamisest valmis ka 1957. aasta ringvaatefilm. Silla keskmine ava oli kavandatud lahtikäivana, kuid metalli kokkuhoiu tõttu asendati metallist sõiduteeplaat raske raudbetoonplaadiga. Avamismehhanism ei pidanud selle raskusele vastu. Sild avanes kolm korda, jäi seejärel poolavatud asendisse ning sillaklapp suruti lisaraskuse abil alla. Pärimuse järgi kasutati lisaraskusena Vene garnisoni tanki. Kuna avamismehhanism sai tugevalt kahjustada, keevitati sillaklapp kinni. 1992.–1993. aastal silda renoveeriti. Toona kaaluti ka silla taas avatavaks muutmist, kuid see mõte ei teostunud. Silda remonditi ka 1995. aastal. Rekonstrueerimiskavad Pärnu linn kavandas 2010. aastate lõpus Kesklinna silla põhjalikku remonti ja laiendamist kolmerealiseks, kuna silla liikluskoormus oli suur ja rajatis oli halvas seisukorras. 2019. aastal valminud uuringu järgi oleks silla põhjaliku renoveerimise ajaks tulnud sild täielikult sulgeda. Kuna samal ajal kavandati Pärnu kolmandat autosilda, otsustas linnavalitsus kõigepealt ehitada valmis uue silla ja seejärel remontida Kesklinna silla. Rääma sild avati 21. juunil 2025. 2025. aasta sügisel kuulutas Pärnu linnavalitsus välja Kesklinna silla rekonstrueerimise projekteerimishanke. Hankega sooviti saada lahendused nii avatava kui ka mitteavatava silla jaoks. 2026. aasta jaanuaris lisas linn hanketingimustesse soovi, et projekteerimisel võetaks eeskujuks 1938. aastal avatud nelja kaarega Suursilla arhitektuurne lahendus. 2026. aasta aprillis kuulutas Pärnu linn projekteerimishanke võitjaks Slovakkia ettevõtte D-PHASE. Projekteerimistööd pidid kestma umbes pool aastat ja maksma ligi 243 000 eurot. Silla rekonstrueerimistööde valmimist kavandati 2028. aasta sügiseks. Galerii Vaata ka Pärnu sillad Suursild (Pärnu) Rääma sild Papiniidu sild Viited Välislingid